คลังตั้ง "กองทุนไทยแลนด์ฟันด์" เม.ย.นี้
คลังตั้งกองทุนไทยแลนด์ฟิวเจอร์ฟันด์ภายใน เม.ย.นี้ ระดมเงิน 1 แสนล้าน ลุยลงทุนโครงการขนาดใหญ่กระตุ้นเศรษฐกิจ
4 เม.ย. 2559

คลังตั้งกองทุนไทยแลนด์ฟิวเจอร์ฟันด์ภายใน เม.ย.นี้ ระดมเงิน 1 แสนล้าน ลุยลงทุนโครงการขนาดใหญ่กระตุ้นเศรษฐกิจ 
นายสมชัย สัจจพงษ์ ปลัดกระทรวงการคลัง เป็นประธานในการประชุมคณะกรรมการเพื่อเตรียมการจัดตั้งและกำกับการดำเนินงานกองทุนโครงสร้างพื้นฐานเพื่ออนาคตประเทศไทย (ไทยแลนด์ฟิวเจอร์ฟันด์) เปิดเผยว่า คณะกรรมการได้มีการประชุมสัปดาห์ที่ผ่านมา ได้ข้อสรุปการจัดตั้งกองทุนเป็นที่เรียบร้อย และพร้อมเปิดตัวกองทุนอย่างเป็นทางการ โดยในเร็วๆ นี้ จะยื่นเรื่องจัดตั้งกองทุนกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และให้กองทุนวายุภักษ์และกองทุนบำเหน็จบำนาญข้าราชการ (กบข.) ซื้อหน่วยลงทุนประเดิมก่อนประมาณ 1 หมื่นล้านบาท
หลังจากนั้นจะยื่นเรื่องขอ ก.ล.ต.แก้ไขกฎระเบียบต่างๆ เพื่อให้เอื้อต่อการให้นักลงทุนต่างชาติเข้ามาลงทุนในกองทุนได้ง่ายขึ้น ก่อนจะออกหนังสือชี้ชวนภายในเดือน มิ.ย.นี้ ซึ่งนักลงทุนต่างชาติสนใจลงทุนจำนวนมาก โดยเฉพาะนักลงทุนจากอิหร่าน โอมาน จีน ญี่ปุ่น และเกาหลี เพราะมองว่าไทยเป็นประเทศกำลังพัฒนาที่มีศักยภาพ และพร้อมลงทุนเพื่อวางอนาคตของประเทศได้อย่างมีประสิทธิภาพ
นายสมชัย กล่าวว่า กองทุนไทยแลนด์ฟิวเจอร์ฟันด์จะประกันผลตอบแทน ซึ่งดีกว่าดอกเบี้ยเงินฝากของธนาคาร โดยที่ปรึกษาการเงินอยู่ระหว่างการออกแบบการประกันผลตอบแทนให้น่าสนใจในแต่ละช่วงเวลาของการลงทุน สำหรับโครงการที่จะมาอยู่ในกองทุน เบื้องต้นทางกระทรวงคมนาคมได้เลือกโครงการที่เกิดใหม่ 2 โครงการ คือ ถนนมอเตอร์เวย์สาย 7 และสาย 9 ที่จะมีรายได้เกิดขึ้นในอนาคตมาใส่ไว้ในกองทุน โดยทางกระทรวงคมนาคมจะพิจารณาโครงการเข้ามาไว้ในกองทุนเพิ่มต่อเนื่อง หากเงินลงทุนไม่พอก็พร้อมที่จะขยายการระดมทุนมากกว่า 1 แสนล้านบาท